
Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Проект!


Р Е Ш Е Н И Е    

от     ………….      2026 година


ЗА ОДОБРЯВАНЕ НА ЗАКОНОПРОЕКТ

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за младежта.
2. Предлага на Народното събрание да разгледа и приеме законопроекта по т. 1.
3. Министърът на младежта и спорта да представи законопроекта по т. 1 в Народното събрание.



МИНИСТЪР-ПРЕДСЕДАТЕЛ:
(РУМЕН РАДЕВ)

ГЛАВЕН СЕКРЕТАР 
НА МИНИСТЕРСКИЯ СЪВЕТ:
                                                           (КАМЕЛИЯ НЕЙКОВА)


ГЛАВЕН СЕКРЕТАР 
НА МИНИСТЕРСТВОТО НА МЛАДЕЖТА И СПОРТА:
(ТРИФОН ТРИФОНОВ) 			           
ДИРЕКТОР НА ДИРЕКЦИЯ 
„ПРАВНО И АДМИНИСТРАТИВНО ОСИГУРЯВАНЕ”:
 (ВАЛЕНТИНА КОЖУХАРОВА)

ЗАКОН
за изменение и допълнение на Закона за младежта
(обн., ДВ, бр. 31 от 2012 г.; изм., бр. 68 от 2013 г., бр. 14 от 2015 г., бр. 24 и 77 от 2018 г., бр. 21 от 2020 г. изм. и доп., бр. 61 от 2022 г., изм., бр. 55 от 2026 г.)

§ 1. В чл. 2 след думата „общините“ се добавят „младежките центрове“ и се поставя запетая.
§ 2. В чл. 5 се правят следните изменения:
1. Алинея 1 и 2 се изменят така:
„(1) Министерският съвет приема доклад за младежта за период от три години по предложение на министъра на младежта и спорта.
 (2) Министърът на младежта и спорта внася в Министерския съвет доклада за младежта по ал. 1 в срок до 30 септември на годината, следваща съответния тригодишен период.“
2. В ал. 3 думата „двегодишен“ се заличава.
3. В ал. 5 думите „Народното събрание“ се заменят с „Министерския съвет“.
§ 3. Член 7 се изменя така:
„Чл. 7. В изпълнение на Националната стратегия за младежта министърът на младежта и спорта утвърждава национални програми за младежта.“
§ 4. В чл. 11 се правят следните изменения:
1. В ал. 2, в края след думите „младежка организация“ се поставя запетая и се добавят „както и други представители на органи и институции по преценка на министъра на младежта и спорта“. 
2. В ал. 4 думата „правилник“ се заменя с „правила“.
3. В ал. 7 думите „на интернет страницата на“ се заменят предлога „в“.
§ 5. В чл. 11а се правят следните изменения:
1. В ал. 2, т. 4 и 5 се изменят така:
„4. до 10 представители на младежки организации по смисъла на чл. 19, ал. 1;
5.  до 10 представители на организации, работещи с и за младите хора.“
2. В ал. 6 думата „правилник“ се заменя с „правила“. 
3. В ал. 7 думите „на интернет страницата на“ се заменят предлога „в“.
§ 6. В чл. 15 се правят следните изменения и допълнения:
1. Създава се нова ал. 2:
„(2) Общинската политика за младежта се осъществява чрез:
1. финансово подпомагане на младежки дейности в съответствие с Националната стратегия за младежта и годишния план по чл. 6; 
2. създаване на условия осъществяване на младежки дейности и достъп до обекти – общинска собственост;
3. изграждане, обновяване и управление на обекти – общинска собственост за осъществяване на младежки дейности;
4. оказване на съдействие за организирането на младежки инициативи и мероприятия на територията на общината;
5. осигуряване на достъп на младежи с увреждания до общинска собственост.“
2. Досегашните ал. 2-6 стават съответно ал. 3-7.
§ 7. Член 17 се изменя така:
„Чл. 17. Младежка дейност е организирана дейност или инициатива, насочена към личностното, социалното, образователното, професионалното и гражданското развитие на младите хора, както и към насърчаване на тяхното активно участие в обществения живот в защита на техните потребности и интереси.“
§ 8. В чл. 18 се правят следните изменения:
1. В основния текст на ал. 1 предлогът „във“ се заменя с „в“.
2. В т. 4 след думите „здравословния начин на живот,“ се добавят „превантивни дейности“, поставя се запетая и думата „спорта“ се заменя със „спорт“.  
§ 9. В чл. 19, ал. 1 се правят следните изменения:
1. Основният текст се изменя така:
„(1) Младежка организация е сдружение на лица за осъществяване на младежки дейности и/или работа с и за младите хора, което отговаря на следните изисквания:“
2. В т. 2 думата „младежи“ се заменя с „лица“.
§ 10. Член 20 се изменя така:
„Чл. 20. (1) Младежката организация по чл. 19, ал. 1 е юридическо лице с нестопанска цел, в чийто предмет и/или цели изрично е посочено изпълнението на младежки дейности и/или работа с и за младите хора, регистрирано при условията и по реда на Закона за юридическите лица с нестопанска цел, или като организирана младежка структура при условията и по реда на специален закон.
 (2) Младежка организация е и сдружение на младежки организации по ал. 1, създадени при условията и по реда на Закона за юридическите лица с нестопанска цел.“
§ 11. Член 22 се изменя така:
„Чл. 22. Национално представителна младежка организация е организация, която отговаря на следните изисквания:
 1. регистрирана е не по-късно от две години преди подаване на заявлението по                 чл. 25;
 2. поддържа интернет страница, която съдържа информация за: контакт с организацията; имената на членовете на управителните органи; целите и дейностите на организацията; годишни финансови отчети и доклади за дейността;
 3. има членове не по-малко от 500 физически лица – младежи или 5 организации, които отговарят на изискванията по чл. 19 и 20, със седалище най-малко в 3 административни области в страната с членове не по-малко от 500 физически лица – младежи;
4. има приета от общото събрание тригодишна програма в съответствие с Националната стратегия за младежта.“
§ 12. В чл. 23, ал. 2 в края след думите „Министерството на младежта и спорта“ се добавят „и в Националната информационна система за младежта“.
§ 13. Член 24 се отменя. 
§ 14. Член 25 се изменя така:
„Чл. 25. (1) Младежки организации, които желаят да бъдат вписани в списъка на национално представителните младежки организации, подават по електронен път заявление по образец, утвърден от министъра на младежта и спорта.
 (2) Към заявлението по ал. 1 се прилагат доказателства, че има за членове не по-малко от 500 физически лица – младежи или не по-малко от 5 младежки организации-членове, които отговарят на изискванията по чл. 19 и 20, със седалище най-малко в 3 административни области в страната, и с не по-малко от 500 младежи, членуващи в тях.“
§ 15. В чл. 26, ал. 3 се изменя така:
„ (3) Комисията по ал. 1 представя на министъра на младежта и спорта становище с предложение за вписване на младежката организация в списъка по чл. 23, ал. 1 или за отказ за вписване.“
§ 16. В чл. 27, ал. 1 се изменя така:
„(1) Въз основа на предложение на комисията по чл. 26, ал. 3 министърът на младежта и спорта издава заповед за вписване или за отказ за вписване на младежката организация в списъка на национално представителните младежки организации.“
§ 17. В чл. 28 се правят следните изменения:
1. В ал. 2 след думите „чл. 23, ал. 1“ се добавят „по реда на чл. 25“.
2. Алинея 3 се отменя.
§ 18. Член 29 се отменя.
§ 19. В чл. 31, ал. 2 в края след думите „на чл. 22“ се добавят „и условията на чл. 28, ал. 1“.
§ 20. В Глава пета се правят следните изменения и допълнения:
1. Наименованието се изменя така: „Младежка работа и младежки работник".
2. Създават се чл. 31а и 31б:
„Чл. 31а. (1) Младежката работа е дейност за младите хора и включва широк спектър от инструменти и дейности, които се извършват с и за младите хора, подпомагайки тяхното личностно, социално и професионално развитие, гражданско участие и овластяване.
(2) Младежката работа се осъществява при спазване на принципите за достъпност, доброволно участие, включване, приобщаване и устойчиво развитие.
(3) Основната цел на младежката работа е създаване на пространство, социална среда и подкрепа на младите хора за реализиране на потенциала си и пряко участие в обществените процеси.
(4) Основни характеристики на младежката работа са:
1. ценностно ориентирана дейност, която отстоява и насърчава равенството, толерантността, солидарността и справедливостта в междуличностните и обществените отношения;
2. създаване на безопасна среда и пространства за социално, образователно и културно развитие на младите хора;
3. насочена към овластяване на младите хора като автономни, активни и критично мислещи граждани и членове на своите общности;
4. ориентирана към идентифициране и адресиране на реалните потребности и проблеми на младите хора и младежките общности;
5. сфера на социални практики с мултидисциплинарен и междусекторен характер;
6. осъществяваща се в контекста на неформалното и самостоятелното учене;
7. реализираща се от младежки работници срещу възнаграждение или на доброволен принцип.
Чл. 31б. (1) Младежката работа се реализира чрез различни форми и методи, включително в рамките на организации, чрез мобилна младежка работа, теренна младежка работа и други подходящи форми на работа с млади хора.
(2) Младежката работа се осъществява чрез методите на неформалното и самостоятелно учене, индивидуалната и групова работа, консултиране, информационни дейности, доброволчество, младежки инициативи и други подходящи форми на младежката работа.“
3. Член 32, 33 и 34 се изменят така:
„Чл. 32. Младежкият работник е лице, което притежава необходимите знания, умения и компетентности за осъществяване на младежка работа.
Чл. 33. Младежкият работник може да подпомага дейността на младежките организации и младежките центрове, като анализира, планира, организира, наблюдава и оценява младежките дейности, въз основа на индивидуален подход и оценка на конкретните потребности на младежите.
Чл. 34. В Националните и общинските програми за младежта може да се включват дейности за обучение, квалификация и професионално развитие на младежкия работник.“
§ 21. Създава се Глава пета „а“ с наименование „Младежки центрове“ с чл. 34а:
„Глава пета „а“
МЛАДЕЖКИ ЦЕНТРОВЕ

Чл. 34а. (1) Младежкият център e юридическо лице, което се създава като второстепенен разпоредител с бюджет към община по решение на общинския съвет по предложение на кмета, за осъществяване на държавната политика за младежта на местно ниво чрез предоставяне на достъпни и качествени услуги, дейности и подкрепа за личностното, социалното и професионалното развитие на младите хора.
(2) Дейностите на младежкия център по ал. 1 са делегирани от държавата дейности и се финансират от държавния бюджет чрез бюджетите на общините.
(3) Финансирането на дейностите по ал. 2 се определя ежегодно въз основа на стандарти за делегираните от държавата дейности с натурални и стойностни показатели.
(4) Стандартите по ал. 3 се определят по реда на Закона за публичните финанси по предложение на министъра на младежта и спорта.
(5) Държавно финансиране като делегирана от държавата дейност се предоставя за младежки център, който отговаря на изискванията на този закон и на стандартите по ал. 10 и е вписан в регистър на младежките центрове, воден от министъра на младежта и спорта.
(6) Дейността на младежките центрове може да се финансира и със средства от други национални, европейски и международни програми.
(7) Общините осигуряват условията за функциониране на младежките центрове и  предоставят допълнителни средства от общинския бюджет.
(8) Средствата, предоставени от държавния бюджет за дейностите по ал. 2, се използват само по предназначение.
(9) Министърът на младежта и спорта осъществява мониторинг върху изпълнението на дейностите и постигането на определените национални стандарти за качество.
(10) Условията и редът за функциониране на младежките центрове, минималните изисквания към дейността, персонала и качеството на предоставяните услуги, както и показателите за мониторинг се определят със стандарти, утвърдени от министъра на младежта и спорта.“
§ 22. В чл. 41, ал. 1 и 2 се изменят така:
„(1) Младежките организации и младежките центрове популяризират добри практики за младежка доброволческа дейност.
(2) Младежките организации и младежките центрове предоставят в Министерството на младежта и спорта информация за добри практики за младежка доброволческа дейност.“
§ 23. В чл. 44, ал. 2 се изменя така:
„(2) Националната информационна система за младежта съдържа информация за:
 1. младежки организации в страната;
 2. национално представителните младежки организации;
 3. изследвания за състоянието на младежта, анализи и оценки за провеждането на политиките за младежта на национално, областно и общинско ниво;
 4. национални и европейски документи, свързани с осъществяване на политиката за младежта;
 5. актуална информация за възможностите за финансиране на младежки дейности;
6. младежки центрове в страната.“
§ 24. Член 45 се отменя.
§ 25. Член 46 се изменя така:
„Чл. 46. Вписването на младежките организации в Националната информационна система за младежта се извършва чрез подаване по електронен път на заявление по образец, утвърден от министъра на младежта и спорта, в което се посочва единен идентификационен код (ЕИК) на организацията и се прилага кратко описание на дейността й.“
§ 26. Член 47 се отменя.
§ 27. Параграф 1 от допълнителните разпоредби се изменя така:
„§ 1. По смисъла на този закон:
1. „Младежи“ и „млади хора“ са лица на възраст от 15 до 29 години включително.
2. "Организации, работещи с и за младите хора" са юридически лица с нестопанска цел, регистрирани при условията и по реда на Закона за юридическите лица с нестопанска цел, които не отговарят на изискванията на чл. 19, ал. 1, но вписаната в учредителния им акт/устава предмет и/или цел съдържа работа с и за младите хора.“

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 28. (1) Заварените до влизането в сила на този закон младежки организации, които не отговарят на изискванията на чл. 19 и 20, както и национално представителни младежки организации, които не отговарят на изискванията на чл. 22, се привеждат в съответствие с тези изисквания в срок до една година от влизането в сила на този закон.
(2) В срока по ал. 1 национално представителните младежки организации подават заявление за вписване по чл. 25.
(3) Национално представителните младежки организации, които не са изпълнили условието по ал. 1, се заличават от списъка по чл. 23, ал. 1.
§ 29. Законът влиза в сила от деня на обнародването му в „Държавен вестник“, с изключение на § 21, който влиза в сила от 01.01.2029 г.

Законът е приет от 52-ото Народно събрание на …………. 2026 г. и е подпечатан с официалния печат на Народното събрание.

